
Μια διαφορετική ιστορία για την «ιστορία» του Αϊ-Βασίλη, 
που θα λατρέψουν μικροί και μεγάλοι αναγνώστες!
Η ιστορία είναι γνωστή: Κάθε χρόνο το βράδυ της παραμονής των Χριστουγέννων ο Αϊ-Βασίλης γυρίζει όλο τον κόσμο με το έλκηθρό του, το οποίο τραβούν πετούμενοι τάρανδοι, μπαίνει στα σπίτια μέσα από τις καμινάδες και μοιράζει δώρα σε όλα τα παιδιά. Πώς κατέληξε όμως ο Αϊ-Βασίλης να κάνει αυτή τη «δουλειά»;

Την απάντηση σε αυτή την απορία δίνουν οι Εκδόσεις Παπαδόπουλος με την έκδοση του εικονογραφημένου βιβλίου Πώς βρήκε τη δουλειά του ο ΑΪ-ΒΑΣΙΛΗΣ του Stephan Krensky, σε μετάφραση της Μαρίας Αγγελίδου και σε εικονογράφηση του S. D. Schindler. 
Βλέπετε, ο Αϊ-Βασίλης ήταν κάποτε ένας νέος που έψαχνε για δουλειά. Δεν τον προβλημάτιζε τι δουλειά θα ήταν αυτή, αρκεί να μην έμενε κλεισμένος σε ένα γραφείο. Έτσι, γεμάτος ενθουσιασμό ξεκίνησε την καριέρα του ως καπνοδοχοκαθαριστής. Παρόλο που του άρεσε πολύ και τα κατάφερνε περίφημα, τα καθαρά του ρούχα δεν έπειθαν τον κόσμο πως την έκανε καλά και έτσι σύντομα χρειάστηκε να ψάξει για κάτι άλλο. Η δουλειά στο ταχυδρομείο τον ενθουσίασε μόνο που η δική του, μοναδική μέθοδος παράδοσης δεν έγινε ακριβώς καλοδεχούμενη από τους παραλήπτες των δεμάτων. Ο Αϊ-Βασίλης συνέχισε να αναζητά την δουλειά που του ταίριαζε και δεν πτοήθηκε… ούτε όταν έχασε την τρίτη, την τέταρτη ή την πέμπτη δουλειά!

Κάθε εργασιακή εμπειρία, κάθε δική του αντίληψη ως προς τον τρόπο που μπορούσε να εκτελεστεί η κάθε εργασία οδήγησαν στο να γίνει ο Αϊ-Βασίλης ο γνωστός γενειοφόρος, λίγο γεματούλης άντρας με την κόκκινη στολή, που μοιράζει δώρα στα παιδιά όλου του κόσμου την πιο σκοτεινή νύχτα του χειμώνα.

Το Πώς βρήκε τη δουλειά του ο ΑΪ-ΒΑΣΙΛΗΣ είναι ένα άκρως πρωτότυπο και αστείο βιβλίο που ξεφεύγει από τις συνηθισμένες χριστουγεννιάτικες εκδόσεις. Η εικονογράφηση έχει την αίσθηση ενός γεμάτου σκίτσου με ζωντανά χρώματα που αναπαριστά μοναδικά τη σταδιοδρομία του Αϊ-Βασίλη! 

